Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани „Фронт 21/42“ - Скопје, преку Искра Стојковска, извршен директор на Здружението, против Решение на Државен инспекторат за животна средина, по предметот Барање за пристап до информации од јавен карактер, на 22.01.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани „Фронт 21/42“ - Скопје, преку Искра Стојковска, извршен директор на Здружението, против Решение на Државен инспекторат за животна средина бр.22-1192/2 од 25.12.2024 година, заведена во Агенцијата под бр.08-340 на 13.01.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации за точка 2 и 3 од Барањето да му ја достави бараната информација на Барателот на начин и во форма наведени во Барањето.**
3. **Решението на Имателот на информации бр.22-1192/2 од 25.12.2024 година, под точка 2 и 3 од Барањето се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани „Фронт 21/42“ - Скопје, како што е наведено во Жалбата на 20.11.2024 година, поднело Барање за пристап до информации од јавен карактер до Државен инспекторат за животна средина, со кое побарало по е-маил или пошта да му се достави фотокопија од следните информации:

„1. Копија од „Решение со рок за достава на увид на Елаборат за заштита на животна средина“, кое ДИЖС го издала на субјектот на надзорот (ова Решение е наведено во Известувањето од ДИЖС до Фронт 21/42 од 14.10.2024 година со архивски бр.11-844/2);

1. 2. Копија од „Барање за препис на Решение за одобрување на Елаборат за заштита на животната средина“ доставено од страна на субјектот на надзорот до МЖСПП на 02.10.2024 со бр.11-6436/1, а констатирано од страна на ДИЖС за време на повторен инспекциски надзор од 04.10.2024 година;
2. 3. Копија од „Елаборат за заштита на животна средина“ (за хотелски комплекс на локација КП 5985/4, КО Охрид 4) – доставен на увид до ДИЖС од страна на субјектот на надзорот, а кој се наведува во „Дополнување на известување“ со бр.22-844/3, кое Фронт 21/42 го доби од ДИЖС.“

Имателот на информации на ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-340 на 13.12.2024 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-340 од 24.12.2024 година со кое **ЈА УВАЖИ и му наложи** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Имателот на информации по електронски пат на 30.12.2024 година до Агенцијата достави Решение бр.22-1192/2 од 25.12.2024 година со кое се дава пристап до бараната информација, а во кое е наведено: „По разгледување на истото утврдено е дека се бара информација во врска со податоци од Државниот Инспекторат за животна средина и инспекциски надзор за Охрид, хотел во н.м. Горица“ и достави Известување по ваше барање бр.22-1192/2 од 26.12.2024 година, во кое е наведено: „Согласно Законот за слободен пристап до информации од јавен карактер членовите 3 и 6, по однос на точка 1 (еден) од Вашето барање ви доставуваме копија од Решение Ип1 22-58 од 04.10.2024 година, по точка 2 (двa) копија од барање за препис на Решение за одобрување на елаборат за заштита на животната средина, доставено до Министерството за животна средина и просторно планирање на 02.10.2024г. со број 11-6436/1 доставена од субјектот на надзорот е информација која не ја создал Државниот инспекторат за животна средина, во однос на точка 3 (три) ве известуваме дека до Државниот инспекторат за животна средина беше доставен на увид елаборат за заштита на животната средина и таа ја нема Државниот инспекторат за животна средина.“

Незадоволен од наведеното Решение, Барателот на информации на 13.01.2025 година до Агенцијата повторно достави Жалба заведена под бр.08-340, во која е наведено: “Во однос на точка 1 погоре, имателот на информации ни достави копија од Решението со рок за достава на увид на Елаборат за заштита на животна средина... Во однос на точка 2 погоре, копија од барање за препис на Решение за одобрување на Елаборат...не ни е доставена...Во однос на точка 3, ДИЖС не известува дека ...ДИЖС ја нема... Iмателот на информации формално го уважи нашето барање за пристап до информации од јавен карактер, но ни достави само еден од трите побарани документи. ... Што се однесува пак до барањето од точка 3 ... Нашата постапка до имателот на информација беше иницирана со цел инспекторатот да утврди дали за конкретниот проект е спроведена оцена на влијанието на животната средина ... Поаѓајќи од фактот дека ДИЖС има пристап до бараниот документ бараме да ни биде доставен, со цел целосен увид во спроведениот надзор кој го побаравме.“.

Агенцијата со електронски допис бр.08-340 од 13.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 20.01.2025 година до Агенцијата достави Одговор по Жалба со нивен бр.22-34/2 од 20.01.2025 година, заведен во Агенцијата под бр.08-340. Во Одговорот е наведено: „... точка 1 (еден) од барањето му беше доставувена копија од Решение Ип1 22-58 од 04.10.2024 година, по точка 2 (два) копие од барање за препис на Решение ...доставено до Министерството за животна средина и просторно планирање на 02.10.2024г. со број 11-6436/1 доставена од субјектот на надзорот е информација која не ја создал Државниот инспекторат за животна средина и согласно член 6 Законот за пристап на информации од јавен карактер сметаме дека се однесува на комерцијални и други економски интереси на приватен субјект, во однос на точка 3 (три) барателот беше известен дека до Државниот инспекторат ...беше доставен на увид елаборат за заштита на животната средина и таа информација ја нема Државниот инспекторат за животна средина и од тие причини не можеле да ја доставиме таа информација.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи, Решението на Имателот на информации под точка 2 и 3 од Барањето го поништи и го задолжи Имателот на информации на Барателот да му ги достави бараните информации под точка 2 и 3 од Барањето на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации носи позитивно Решение, со образложение каде констатира дека „се бара информација во врска со податоци од Државниот инспекторат за животна средина и инспекциски надзор за Охрид“, додека со Известување бр.22-1192/2 од 26.12.2024 година, му овозможува делумен пристап до бараната информација, односно за точките 2 и 3 од Барањето наведува дека не располага со истите.

Во врска со наводите на Одговорот на жалба на Имателот на информации бр.22-34/2 од 20.01.2025 година, во кое е наведено дека по точка 2 (два) од Барањето “е информација која **не ја создал Државниот инспекторат** за животна средина и согласно член 6 од Законот за слободен пристап од јавен карактер сметаме дека се однесува на комерцијални и други економски интереси на приватен субјект“, Агенцијата му укажува на Имателот на информации следното:

Во врска со наводите на Известувањето на Имателот на информации дека „не ја создал“ и „ја нема“ бараната информација, Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“ што во конкретниот случај, Имателот на информации доколку само располага со бараната информација е должен да му ја достави бараната информација и да постапи и согласно член 10 став 1 алинеја 1, 8 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Доколку, Имателот на информации не располага, ниту ја создал бараната информација е должен да постапува по Барањето на Барателот согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето **до имателот** кој според содржината на барањето е имател на информцијата и за тоа да го извести барателот“.

Во член 6 став 1 од Законот за слободен пристап до информации од јавен карактер се таксативно наброени кои се исклучоците од истиот Закон, со тоа што, во врска со вашето тврдење дека бараната информација под точка 2 од Барањето е исклучок со објаснување дека е информација од комерцијален интерес, Агенцијата Ви укажува дека во Законот за слободен пристап до информации од јавен карактер кој е во сила од 2019 година, не постои одредба-исклучок комерцијален или економски интерес, поради тоа и бараната информација не може да биде одбиена како исклучок од слободниот пристап.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**